Med den internationale parade i aften, skydes Aalborg Karneval officielt i gang.

Det er den der helt særlige tid på året igen. Du ved, den tid hvor byen summer af forventning, og hvor man kan risikere både at møde smattede superhelte og fordrukne feer i Aalborgs gader. Traditionen tro skydes Aalborg Karneval nemlig i gang med den internationale parade i aften. - I dag er jo den helt store visuelle oplevelse. Der er artister, der er på fire meter høje stylter, der er en kæmpestor fugl, et imponerende stort hjul - og en UFO, siger talsperson for Aalborg Karneval, Jeanett Kaare. Det er en række af de bedste lokale og internationale karnevalsgrupper, som deltager i optoget, som starter klokken 17:00 på John F. Kennedys Plads. I år er temaet - måske lidt i tråd med tidsånden - Guld, glitter og genbrug. Larmende bagtrup Og i år er der en helt særlig grund til at holde øje med den sidste del af optoget. For den lokale karnevalsgruppe 'Poco Loco' har i år 40 års jubilæum. Derfor stiller de med en trup på over 110 mand, hvoraf de 60 er trommeslagere. - Poco Loco er prydet af de flotteste dansere, vi har overhovedet - de er alt, hvad man forbinder med samba, siger Jeanett Kaare. - Når alt det her samles i en parade og går gennem Aalborg midtby, bliver det fyldt med rytmer. Og er vi heldige, at vejret holder stik, bliver det en aften fyldt med magi, siger Jeanett Kaare, der har sommerfugle i maven til hendes første karneval 'med fingrene i maskinrummet', som hun selv siger. Alle kan være med Paraden i aften ender traditionen tro med at krone årets karnevalsdronning, som i år er skuespilleren Judith Rottenborg. - Efter hun er kronet holder hun tale med temaet 'alder er ingen hindring'. For alle har ret til at klæde sig ud og feste. Det skal vi nyde og hylde i den kommende uge, siger Jeranett Kaare. Og for at glæde karnevalsguderne og håbe på godt vejr i den kommende uge vil en cimbrertyr blive brændt af. Men bare rolig. Det er ikke den rigtige tyr, der bliver futtet af. Det er en tyr af genbrugsmaterialer af tørv og træ fra økologisk certificerede skove. - Vi er inde og pille ved selve karnevalstraditionen her. Vi ofrer tyren til karnevalsguderne og siger farvel til sidste års dårligdomme og vinterens kulde, lyder det fra talspersonen. Den internationale parade er forløberen til karnevalets helt store trækplaster, Stjerneparaden, der vil skabe fest og ravage i Aalborgs gader i næste uge. I 2022 deltog 95.000 mennesker i optoget, mens rigtig mange mennesker så på langs paraderuterne, som starter tre forskellige steder i Aalborg.